*Lackfi János*

**Odalenn**

Akár a gyógyszert, lenyeli

utasait a metró,

máshova érve kiköpi,

mint a gyógyszert, ha nem jó.

A szerelvény nem bírja ki,

bár nagy szuszogós bálna,

benn az alagútban sikít,

ez az ő mulatsága.

A fényszóró széttaszigál

százezer tonna árnyat,

meg se moccan a vezető,

mégis őrülten vágtat.

Átsurran a Duna alatt,

mégsem vizes ruhája,

fenn focimeccsek zajlanak,

ő még a gólt se látja.

Haja kócosan nem lobog,

füle nem süketül meg.

Előtte szélvédőüveg,

állomások repülnek.

Futnak az álló utasok,

az álló állomások,

a szín, a fény mind elszalad,

jönnek helyébe mások.

Vajon a metróvezető

a metrózást nem unja?

Sötétet nyel, mint a vakond,

egyre mélyebbre bújva.